Groot fout met jong Proteas, sê Jet | Netwerk24
Groot fout met jong Proteas, sê Jet
Deur Christo Buchner 01 Februarie 2016 17:32
Ray Jennings. Foto: Gallo Images
"Daar is duidelik groot fout by hierdie Suid-Afrikaanse span."
Ray Jennings, die voormalige Suid-Afrikaanse o.19-afrigter het Maandag só gereageer nadat die jong Proteas Sondag op vernederende wyse deur Namibië uit die Wêreldbeker-toernooi vir o.19's in Bangladesj geboender is.
Jennings was die breier van dié SA span wat twee jaar terug as wêreldkampioen gekroon is.
"Die formule wat gebruik is deur die keurders om die span te kies en ook wat gebruik is om die afrigter (Lawrence Mahatlane) te kies, het duidelik nie gewerk nie," het Jennings gesê.
"Die blyk dat die span nie reg voorberei is vir die toernooi nie en die motivering skiet gewis tekort. Dieselfde foute word die heeltyd gemaak en planne word nie reg geïmplementeer nie.
"Nadat ek vir agt jaar my alles vir die o.19-span gegee het, is dit vir my hartseer om te sien wat nou van die span geword het. Dit is ook frustrerend dat ek die afgelope twee jaar geen insette kon lewer nie," het Jennings gesê.
Jennings het ironies genoeg aan die begin van die jaar met Namibië gewerk by die hoëprestasiesentrum van die Universiteit van Pretoria.
"Pierre de Bruyn het met hulle gewerk en my gevra om te kom hand bysit en die Namibiese spelers toe te spreek. Ek het hulle met raad bedien oor hoe hulle 'n wedstryd soos hierdie teen Suid-Afrika moet benader.
"Jy kon sien behalwe groot harte het hierdie outjies nie veel anders gehad om te bied nie. Nie in my wildste drome sou ek kon glo Suid-Afrika sou teen Namibië verloor nie," sê hy.
Die Proteas het sedert hy die WB-toernooi in 2014 in Doebai gewen het, 'n nagmerrie beleef.
Die Suid-Afrikaners het 18 van hul 21 amptelike eendagwedstryde verloor. Hulle het 'n reeks teen Engeland met 0-5 verloor, en het verlede jaar in weg- en tuisreekse teen Bangladesj met 3-12 vasgeval.